Zezì hanì yaı̨htı tł'axǫǫ̀,
edecheekeè xè naèhtła.
Dea nıɂà Kedron gòyeh wetegeède.
Ekǫ ts'ı nàèhza wek'e jìe “olıve” wìyeh dehshe.
Zezì edecheekeè goamı̨ı̨ ekǫ ts'ǫ̀ ajà.
Wecheekeè ı̨łè,
Zhıdàà wìyeh,
k'aodèe tł'aàyehtè ha sìı,
ekǫ hok'èezǫ,
Zezì edecheekeè xè t'aats'ǫǫ̀ ekǫ at'ı̨ ı̨lè t'à.
Eyıt'à,
eghǫǫ-dǫǫ̀,
yahtıı-gha-k'aodèe gıcheekeè,
eyıts'ǫ Pharısee gı̨ı̨lı̨ı̨ sìı Zhıdàà ekǫ nègòı̨wa.
Dǫ eyı nègı̨ı̨dee sìı dechı̨ welǫ kǫ̀ dèk'ǫ̀ǫ k'egele,
tłeèk'ǫ̀ǫ eyıts'ǫ behcho sı k'egele.
Zezì wexè dàgode ha sìı hazǫǫ̀ yek'èezǫ t'à gots'ǫ̀ èhtła,
hagòhdı,
“Amìı hak'eaht'į̀?”
gòhdı dagoehke.
“Zezì,
Nazareth got'ı̨į̀,”
gıìhdı.
“Eyı aht'e,”
Zezì gòhdı.
(Zhıdàà,
dǫ tł'aàyehtè ha sìı,
gota nàwo nǫǫ̀.)
Zezì “Eyı aht'e,”
hadı ekò dǫ hazǫǫ̀ ı̨dè dèè k'e nàgı̨ı̨tł'ı.
K'achı̨ dagoehke,
“Amìı hak'eaht'į̀?”
K'achı̨ hagedı,
“Zezì,
Nazareth got'ı̨į̀,”
gedı.
“Eyı aht'e naxèehsı̨,”
Zezì gòhdı.
“Sehak'eaht'į̀ nı̨dè dıı dǫ sexè aget'ı̨ı̨ sìı nageedè agıahłe,”
gòhdı.
Eyıt'à ı̨dì dànì yaı̨htı ı̨lèe sìı wek'ę̀ę̀ agode ha t'à hagogį̀į̀là.
Dıı hadıì yaı̨htı ı̨lè:
“Dǫ seghàneelaa sìı ı̨łè kò seghǫ wedıhòłı̨-le,”
hadıì yaı̨htı ı̨lè.
Sımon-Peter edets'ǫ behcho xàechì gà yahtıı-wet'àaɂàa-deè wecheekeè ı̨łè nàgòts'ehnèe ts'ǫ yedzeèbàa dachı̨ı̨hwho.
(Eyı dǫ Malchus wìyeh.)
Zezì,
Peter ts'ǫ̀ hadı,
“Nets'ǫ behcho deyìı naı̨chı!
Setà lıbò sets'ǫ̀ dayakaa sìı ehts'e ha-le neewǫ nì?
Setà wınì k'ę̀ę̀ eghàlaehda ha hǫt'e,”
yèhdı.
Zezì yahtıı-gha-k'àowo Annas ts'ǫ̀ geèhchì
Hadı tł'axǫǫ̀ eghǫǫ-dǫǫ̀,
gıts'ǫ k'àowo,
eyıts'ǫ Israel got'ı̨į̀ gha k'aodèe Zezì dagıachì.
Wegǫ̀ǫ̀ ełeetł'ı̨į̀ agı̨į̀là
gà yahtıı-gha-k'àowo Annas ts'ǫ̀ geèhchì.
Eyı dǫ sìı Caıaphas weɂeh hǫt'e.
Eyı xo k'e Caıaphas yahtıı-wet'àaɂàa-deè elı̨.
Caıaphas ededı̨ Israel got'ı̨į̀ ts'ǫ̀ hadıì xàyaı̨htı ı̨lè,
“Dǫ ı̨łè dǫ hazǫǫ̀ gha ełaı̨wo nı̨dè eyı denahk'e nezı̨ hǫt'e,”
gòhdı ı̨lè.